Éyɔŋ mǎtsog Síon, mǎyǐ kig ku évōl, tɔ átɔbɔ á myə̄ə̄ŋ éyɔŋ mǎtsog Yerúzalɛm, á kələ kwí anə́ sósōó mod ǎ yi tóle anə́ éngə̄ngə̄ŋ mə́léndə̄ mə́ kídí, á kələ kwí á nə́ ákodé dóē láyi koeban, á ngayóŋ anə́ álāmba. 2Məyɔŋ mə́sə mâyi yén sósōó woe, miǹkúkúmá mísə myâyi kám ńtōmbā wóe, bâyi wa yole ḿkpāmāŋ dzwé, é dzwé yā Ńtī émēn ā yi fála ânyu díé. 3Wayi bɔ anə́ ékād dúmá á mɔ́ mə́ Ǹtí, wayi bɔ anə́ ǹtōm édzóe á mɔ́ mə́ Zāmbá woe. 4Bâyǐ kīg fə wa lóē naa: «Bə́təbə», tɔ abódā sí dóe, bâyǐ kīg fə dɔ́ yolě naa «Ngɔ́lɔ»; bâyi wa yole dzwé nâ: «Ǹnə́m Nyəbə», abódā sí dóe lə́ ńtɔ̄a dzwé nâ: «Alúgu», amú Ńtí a yi wa wóg ḿbəŋ, abódā sí dóe á ḿbə̄lə́ ńnóm yǎ ā lúg dɔ̄. 5Amú, anə́ ndómán mod yalúg ngɔn miníngá, bɔ́n bóē bâyi nyiŋ á mə̄ndíé móe, ǹlúg a yi tag ai míníngā wōé: éyə̄ hḿ fə Zambá woe ǎ yi tag ai wa nálā. 6A mim̀fim míē á yób, á Yērúzalɛm, mə ngátə́le bəvâ; bə́ nə́, á ńtīē álú ai ǹtíé ámǒs, eki təge tɔbɔ á myə̄ə̄ŋ; mína yǎ myātsog Ǹtondôbə mam, tə myǎku sɔ́m. 7Tə myǎ və̄ nye awɔí a kələ kwí anə́ ā tə́le Yērúzalɛm á tis ! A kələ kwí anə́ ā bɔ nyé dzóm ólugú ású sí ésə. 8Ǹtondôbə a ngákan sɔŋ á ḿbɔ̄ ńnōmo woé, ai ǹgungúl wɔ́ wóé, nâ: "Mǎngābǎd kīg fə tɔ̌ŋ mīńzīzíŋ míé ai fón dzoe, ngə́ á dzogě bə́dzīn bə́ nyâg wɔ̂n woe yǎ ó ngānɔŋ ńdzǔg ai nyé. 9Vədá ébá bâyi tɔ́b fón bâyi dzɔ dí, bə́ luugu Ǹtondôbə, ébá bâyi kóǎn bizaŋada bí wɔ̂n bâyi nyé nyū á miǹsəŋ mí Ńtondôbə. 10Daŋán, daŋán mim̀bɛ́, kóman zěn ayɔŋ, dzálágán, dzálágán ǹdzɔ́ŋ, komán wá ai məkɔ́g, tə́légán ǹlinga á zāŋ məyɔŋ. 11Ǹtí a yédan dɔ́, kíŋ é kələ kwí á ńyie sí, nyé nâ: «Kadán ngɔn Síon nâ: Ǹkode woe nyɔ́lɔ̄ ǎ zu, akúmá díé ásə̄ á nə́ ai nyé ésāmbā, ai wɔ́ ésíé. Abǒg tē bâyi bɔ́ lóē dzwé nâ: «M̀fúfúb Áyɔŋ», «Ébá Ńtí á ngākode», ḿfág wóe bâyi wa lóē dzwé nâ: «Ǹkənga», sə̌ kīg fə̄ nâ: «Bə́təbə Dzalá».